
Prosedyre for føre-var tilnærming ved regulering av fiske etter atlantisk laks 

I 1998 forpliktet Norge seg gjennom vedtak i Den nordatlantiske laksevernorganisasjonen (NASCO) til å anvende føre-var tilnærming i all forvaltning av atlantisk laks. NASCO har utviklet en prosedyre som hjelpemiddel for å ivareta føre-var tilnærmingen i reguleringen av laksefisket. Prosedyren ble vedtatt i 2002, og Norge har forpliktet seg til å ta den i bruk umiddelbart, og til å rapportere på bruken av prosedyren.

Ved å bruke prosedyren steg for steg vil en komme inn på de viktigste vurderingene som alltid bør foretas før en utformer fiskereguleringene. Etter direktoratets vurdering vil prosedyren være et nyttig hjelpemiddel for å påse at retningslinjene for regulering av fiske blir fulgt, og den skal brukes selv om en ikke kan svare på alle spørsmålene som stilles. Fylkesmennene skal anvende prosedyren for laksevassdrag, og skal etter nærmere bestemmelser rapportere til Direktoratet for naturforvaltning i forhold til hvert enkelt fiskeområde.
Prosedyren fokuserer på to målsetninger: å sikre en tilstrekkelig ungfiskproduksjon i forhold til produksjonsgrunnlaget, og å unngå at fisket medfører uheldige endringer i bestandens sammensetning og mangfold. 

Det blir lagt opp til at en skal identifisere og vurdere indikatorer og kriterier for om bestandssituasjonen tilfredsstiller målsetningene for produksjon og mangfold. 

Indikatorer for produksjonsmålene kan være basert på ungfisktetthet, fangstutvikling og fangst pr. innsats. I praksis benytter man den informasjonen som er tilgjengelig kombinert med erfaringer og skjønn. 

Kriterier for diversitet kan for eksempel være basert på bestandsstruktur og livshistorie (for eksempel storlaksandel, alders- og kjønnsfordeling, oppvandringstidspunkt). Også disse må i de fleste tilfeller identifiseres og vurderes på bakgrunn av erfaringer og skjønn med sikte på å avdekke tilstander som er klart unormale for bestanden.

Mange av de vurderingene som følger av prosedyren er allerede gjort i forbindelse med kategoriseringen av lakseelver. Opplysningene som er kommet fram og registrert i kategoriseringsskjemaet skal derfor brukes her. 

Ved fastsetting av reguleringer (jfr punkt B6 i prosedyren), skal de generelle retningslinjene og retningslinjene for de enkelte kategorier og regioner være rammegivende. I tillegg skal det bygges på det som forøvrig kommer fram ved bruk av prosedyren.

Prosedyren er noe forskjellig for fiske på enkeltbestander og på blanda bestander. Del A består i en kort beskrivelse av det fisket som skal reguleres og er den samme for elv og sjø. Del B benyttes dersom fisket først og fremst beskatter laksebestander fra ei elv, det vil si som regel elvefisket. Del C skal benyttes dersom fisket beskatter laksebestander fra flere enn ei lakseelv, det vil si som regel sjølaksefiske, men også elvefiske der det fiskes på bestander fra flere kategoriserte vassdrag.

A. Kort beskrivelse av fiskeriet 





Fiskeområde: 

I norsk sammenheng vil dette være vassdraget som er kategorisert (kategori 1-5) eller regionen for sjølaksefiske.

Fiskeredskaper:

Angi de fiskeredskaper som brukes.

Omfanget på fisket:

Angi rapportert fangst – andre estimater av fangstmengde kan også tas med. Videre bør en ta med informasjon om innsats. 

Gjeldende fiskereguleringer:

Skriv inn gjeldende forskriftstekst, og eventuelle lokale regler.

Beskriv eventuelt eksisterende forhåndsavtalte prosedyrer vedrørende fastsetting av fiskeforskrifter, endring av forskrifter mv. :

Her menes for eksempel de prosedyrer som er fulgt/skal følges med hensyn til lokal prosess. Det kan også være forhåndsavtalte prosedyrer for å justere reguleringene underveis, for eksempel ved kvotefastsetting, tilpasninger av kvoter til faktisk fiskeoppgang osv. 

Viktige bestander for utforming av fiskereguleringene i fiskeområde (gjelder sjøfisket):

Bestandsbegrepet skal forstås tilsvarende som i kategorisystemet, det vil si selvreproduserende bestander (kat. 1-5). Med ”viktige bestander” menes bestander som en antar i betydelig grad beskattes i fiskeområdet og andre  bestander som antas å utgjøre en betydelig andel av fangsten i fiskeområde. 

Eventuelt andre fiskerier i fiskeområdet av betydning for beskatning av laksebestandene:

Her menes andre fiskerier enn laksefiske, det vil si bifangstproblematikk og for eksempel ulovlig fangst.
Annen informasjon av betydning for fiskeregulering:

Annen relevant informasjon som foreligger.

B. Fiske på én bestand – som regel elvefiske

B1. Spesifiser hvilke og om mulig verdi på indikatorer som benyttes for å vurdere lakseproduksjon i forhold til vassdragets produksjonskapasitet og/eller bestandenes produksjonsevne (jfr kategori 4a).

Slike indikatorer kan være basert på  rapportert fangst,  fangst pr innsats, telling av oppvandrende fisk,   gytefisktellinger, ungfisktetthet og  smoltestimat. En skal om mulig også bestemme seg for en størrelsesorden eller for eksempel et intervall for ønsket  indikatorverdi. Det kan benyttes flere indikatorer samtidig. 

B 2. Beskriv bestandsstatus i forhold til indikatorer i spørsmål B1. Vurder trender  og forventninger til bestandsutviklingen.  

Her skal en vurdere om status er betydelig over, rundt eller betydelig under ønsket indikatorverdi, jfr blant annet vurderingene som skal gjøres for kategori 4a. Tilsvarende skal en vurdere trender og klargjøre forventninger til bestandsutviklingen.     

B 3. Er bestandsstatus i samsvar med andre diversitetskriterier? 
Slike kriterier kan for eksempel være basert på  storlaksandel, alders- og kjønnsfordeling, oppvandringstidspunkt. En skal også vurdere hvilke som eventuelt ikke er oppfylt og mulige årsaker til dette.

B 4. Er beskatningen selektiv (for eksempel i forhold alders- eller størrelsesgrupper av fisk).

Dersom en vurderer beskatningen som selektiv, skal en også vurdere mulige årsaker til dette.

B 5. Er bestanden truet av  andre faktorer enn fisket (for eksempel habitatforringelse, sykdommer/parasitter, forsuring med mer) (jfr kategori 2 og 3)

Denne vurderingen  tilsvarer den som skal gjøres for kategori 2 og 3. Dersom en bestand vurderes truet eller sårbar (kategori 2 og 3) skal en identifisere den eller de påvirkningsfaktorer som er årsaken til at bestanden er i kategori 2 eller 3, og hvilke eventuelle forvaltnings-/kompensasjonstiltak som vil bli iverksatt (for eksempel genbank, habitatrestaurering, utsettinger med mer)

B 6. Beskriv reguleringsbestemmelser  som vil bli iverksatt.

Ved fastsetting av reguleringsbestemmelser skal en ta hensyn til: Usikkerhet i estimater og vurderinger,  fiskeproduksjonen (spørsmål B 2), diversitetskriterier (spørsmål B 3), om fisket er selektivt (spørsmål B4), alle eventuelt ikke fiskerelaterte faktorer som påvirker bestanden 

(B 5), sosioøkonomiske vurderinger og hensyn, andre fiskerier som beskatter bestanden.

Videre skal det her beskrives hvilke reguleringstiltak som vil bli iverksatt dersom/når bestandsutviklingen avviker betydelig fra det som var forventet. Beskriv også eventuelle forhåndsavtalte prosedyrer for iverksetting (jfr tilsvarende som under del A).

Beskriv hvilken effekt/tilstand en forventer å oppnå ved hjelp av reguleringen og når de forventes oppnådd, for eksempel i forhold til statusbeskrivelsen i spørsmål B1-B5.  

B 7. Gi en oversikt over opplegg for innsamling av informasjon som vil bli brukt for å overvåke effekten av forvaltningstiltak. 

Her skal en identifisere hvilke indikatorer/kriterier (spørsmål B 1og B 3) en vil vurdere fremover. En må også identifisere eventuelle mangler i tilgjengelig informasjon, og en bør sette opp en tidsplan for å bedre informasjonsinnsamlingen.

C. Fiske på flere enn én bestand – gjelder sjølaksefisket og i noen vassdrag

C1. Spesifiser hvilke indikatorer som benyttes for å vurdere om lakseproduksjon er i samsvar med vassdragenes produksjonskapasitet og/eller bestandenes produksjonsevne (jfr kategori 4a).

Slike indikatorer kan være basert på  rapportert fangst,  fangst pr innsats, telling av oppvandrende fisk,   gytefisktellinger, ungfisktetthet og smoltestimat. En skal om mulig også bestemme seg for en størrelsesorden eller for eksempel et intervall for ønsket  indikatorverdi. Det kan benyttes flere indikatorer samtidig. 

Normalt vil dette innebære en sammenstilling og oppsummering  av de indikatorer som er benyttet på enkelvassdragsnivå (jfr B1). 

C 2. Beskriv status til bestandene som blir beskattet* i forhold til indikatorer i spørsmål C1. Vurder trender og forventninger til bestandsutviklingen.  

* Med ”bestander som blir beskattet” menes  i denne sammenhengen bestandene som sogner til området og andre bestander som det må tas spesielt hensyn til ved reguleringen. 

Det er for disse bestandene en skal vurdere og oppsummere for hvor mange status er betydelig over, rundt eller betydelig under ønsket  indikatorverdi, jfr blant annet vurderingene som skal gjøres for kategori 4a. Tilsvarende skal en vurdere trender og klargjøre forventninger til bestandsutviklingen.     

C 3. Er bestandsstatus til bestandene som blir beskattet (jfr C2) i samsvar med andre diversitetskriterier? 

Slike kriterier kan for eksempel være basert på  storlaksandel, alders- og kjønnsfordeling, oppvandringstidspunkt. Når en har vurdert hvilke som skal benyttes må en også oppsummere for hvor mange bestander kriterier trolig ikke er oppfylt. En må videre vurdere årsakene til dette.

C 4. Er beskatningen selektiv (for eksempel for alders- og størrelsesgrupper eller ulike bestander)?

Dersom en vurderer beskatningen som selektiv skal en også vurdere mulige årsaker til dette.

C 5. Blir bestander som er truet av andre faktorer en fisket beskattet (jfr C2) i området (for eksempel habitatforringelse, sykdommer/parasitter, forsuring med mer, jfr kategori 2 og 3).

Normalt vil dette innebære en sammenstilling og oppsummering av de vurderingene som er gjort for enkeltvassdrag (jfr B5). Det samme gjelder påvirkningsfaktorene og eventuelle forvaltnings-/

kompensasjonstiltak som vil bli iverksatt (for eksempel genbank, habitatrestaurering, utsettinger med mer).

C 6. Beskriv reguleringsbestemmelser som vil bli iverksatt. 

Ved fastsetting av reguleringsbestemmelser skal en ta hensyn til: usikkerhet i estimater og vurderinger, bestandenes produksjon (spørsmål C2), diversitetskriterier (spørsmål C3), om fisket er selektivt (spørsmål C4), alle eventuelt ikke fiskerelaterte faktorer som påvirker bestandene 

(spørsmål C5), sosioøkonomiske vurderinger og hensyn, andre fiskerier som beskatter bestandene. 

Dersom det foreslåes ulike reguleringsbestemmelser for deler av regionen, beskriv geografisk avgrensning og reguleringsbestemmelser. Forklar kort hvorfor dette er gjort.

Videre skal det her beskrives hvilke reguleringstiltak som vil bli iverksatt når utviklingen (mengde/diversitet) i bestander som blir beskattet i området avviker betydelig fra det som var forventet. Beskriv også eventuelt forhåndsavtale prosedyrer for iverksetting (jfr tilsvarende som under del A).

Beskriv også hvilke effekter en forventer å oppnå og når de forventes oppnådd, for eksempel i forhold til statusbeskrivelsen i spørsmålene C1-C5.  

C 7. Gi en oversikt over opplegg for innsamling av informasjon som vil bli brukt for å overvåke effekten av reguleringstiltak, identifiser mangler i tilgjengelig informasjon og en tidsplan for å bedre informasjonsinnsamlingen.

Her må en vurdere og oppsummere hvilke indikatorer/kriterier (spørsmål 1 og 3) en vil benytte fremover. En må også identifisere eventuelt mangler i tilgjengelig informasjon og en bør sette opp en tidsplan for å bedre informasjonsinnsamlingen.

